Акіянічна й сувора, холадна ды з сольлю. Другі альбом Shaman Jungle настолькі адрозны ад дэбютнага, што гурту варта было б перайменавацца. Джунглямі тут ужо зусім ня пахне, хутчэй Балтыкай з соснамі на пясчаным беразе. Фантазійную эзатэрыку выціснула паглыбленьне ва ўнутраны мэнтальны космас. Музыка стала настолькі выразнай, што ўжо амаль не патрабуе вэрбальнага суправаджэньня. Узьніклі джазавыя ды нэаклясычныя адценьні. П’есы нагадваюць палотны Чурлёніса й Драздовіча.